google/wiki40b huggingface dataset:
Amphimallon fallenii

Utseende

Em middelsstor (12-17 millimeter), bred, gulbrun bille, kroppen med lange, gulaktige, oppstående hår. Arten ligner en mindre utgave av Melolontha-artene, men kjennes lett på den fine, lange hårkledningen. Den er ganske lik på sankthansoldenborren og kan bare skilles fra denne på enkelte morfologiske detlajer. Antennene har lange blader (lameller) hos hannen, kortere hos hunnen, som hos andre oldenborrer. Hodet er kort og bredt. Fasettøynene er middels store. Pronotum er noe bredere enn langt, med buede sidekanter, fint og ganske spredt punktert. Dekkvingene er hvelvede med tre lengderibber som er utydelige i den bakerste delen, og dekker ikke hele bakkroppen. Beina er forholdsvis lange, fram-leggene litt utvidete med en tann ved spissen.

Levevis

Denne arten finnes på enger og heder. Larvene lever i jorden av planterøtter, og kan lokalt gjøre noe skade i plener, planteskoler og skogplantinger. De bruker to år på utviklingen. De voksne billene er aktive om dagen, slik skiller de seg fra den beslektede sankthansoldenborren (Amphimallon solstitiale) som er kvelds- og nattaktiv.
Fredi Bobic

Landslaget

Han deltok i flere internasjonale turneringer for Tyskland. Han ble europamester i fotball i 1996.
Federspiel

Federspiel er en klassifikasjon av bestemte viner fra Wachau i den østerrikske delstaten Niederösterreich. Ordet Federspiel (norsk: spill i fjær) er avledet av skikken med falkoneri som hadde lange tradisjoner blant de høyere klasser i Wachau.
Kvalitetsbetegnelsen kan kun brukes av medlemmer av forbundet Vinea Wachau Nobilis Districtus
Druene ligger på en mostvekt fra 17° KMW (Klosterneuburger Mostwaage) en særlig måleenhet for sukker i vin. En Federspiel inneholder mellom 11,5 og 12,5 volumprosent alkohol.
En Federspiel ligger i mellomklassen av viner fra Wachau.
Andre kvalitetsbetegnelser på vin fra Wachau er Steinfeder og Smaragd
Monthly Review

Monthly Review er et uavhengig amerikansk marxistisk tidsskrift som har kommet ut siden 1949. Det har i perioder også vært utgitt på andre språk, og driver også et forlag, Monthly Review Press. Tidsskriftet har aldri vært knyttet opp mot bestemte partier eller regimer.
Toktogul-demningen

Toktogul-demningen er en demning i elven Naryn, sentralt i Kirgisistan. Anlegget ble ferdig utbygd i 1976. Demningen er en gravitasjonsdam som har en høyde på rundt 215 m og inneholde ca. 3,345 millioner m³ betong og stein. Demningen er ca. 390 m lang.
Vannkraftverket Toktogulskaaja GES ved demningen har en installert elektrisk effekt på 1 200 MW. Årsproduksjonen er 4,1 – 4,4 TWh. Anlegget er knyttet til Kürp-Say vannkraftverk, som får vann fra Kurpsai-demningen.
Reservoaret er inntil 18,5 km² i overflateareal, og maksimalt 19,5 km³ i volum.
Cicindela oregona

Utbredelse

Cicindela oregona finnes  i Nord-Amerika der klimaet er varmere.

Utseende

Cicindela oregona har en matallisk blå-grønn farge. Også følehornene og beina har den samme fargen. Den har et sammensatt mønster av blekt gule c-former og runde flekker på dekkvingene.

Levevis

Cicindela oregona finnes i tilknytning til åpne solrike tørre lokaliteter. Både de voksne og larvene lever som rovdyr. Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Catherine Taylor

Karriere

Taylor bor og trener i Uppsala i Sverige. Hun tok bronsemedalje på langdistansen under europamesterskapet i portugisiske Palmela i 2014. I 2015 tok hun sin første verdenscupseier da hun løp inn til førsteplass på mellomdistansen i sveitsiske Arosa.
Med sin tidligere klubb, OK Linné, var hun med på å bli nummer to i orienteringsverdens største klubbstafett, Venla både i 2013 og i 2014.
NM i stafetter 2018

Norgesmesterskapet i stafetter 2018 var en del av NM i friidrett 2018, men ble arrangert som et eget stevne i Berger Idrettspark på Nesodden 19. og 20. mai 2018. Arrangør var Nesodden Idrettsforening.
Ordensburg

En Ordensburg (flertall: Ordensburgen) er et tysk begrep for de festninger bygd av de korsfarende tyske ridderordner i middelalderen. Begrepet Ordensburgen ble også brukt av Nazi-Tyskland for å referere til naziledernes opplæringsskoler.

Middelalderens Ordensburgen

Ordensburgen ble opprinnelig konstruert av Sverdbroderordenen, og senere Den tyske orden, for å befeste territorier i Preussen og Livland mot de hedenske innfødte. Senere ble Ordensburgen brukt for å forsvare mot Polen og Litauen.
Ordensburgen lignet ofte klostre, og selv om de var vesentlig større enn de i Det tysk-romerske rike, var de mye færre i De tyske riddernes ordensstat. Selv om et normalt slott innen Riket ville kontrollere omtrent 38 km², ville et slott i Preussen dekke 370 km², og 789 km² i Livland, Kurland og Estland. De få mindre slott blir ansett som vasaller, mens de større kan ha hatt funksjon som arsenaler og høyborger mot rebeller og invasjonsstyrker.
De fleste Ordensburgen var rektangulære, selv kvadratiske i sin form, og var bygget av rød murstein og manglet en Bergfried. Mange slott hadde ingen tårn, som en bailey, siden en mektig kvadrat ble ansett som tilfredsstillende forsvar.
Solstad Offshore

Administrasjon

Solstad Shipping er et heleid selskap av Solstad Offshore som fungerte for administrasjon, operasjon og markedsføring.
Selskapet har sitt hovedkontor i Skudeneshavn, men har også kontorer i Aberdeen, Rio de Janeiro og Singapore.
I april 2007, kjøpte Solstad Offshore seg opp til å bli største eier i Rem Offshore. Etter en langvarig eierstrid med selskapets andre hovedaksjonær, Åge Remøy, ble det i 2009 inngått en avtale mellom partene som endte med en deling av REM Offshore, hvor Solstad Offshore fikk 7 skip og 1 nybyggingskontrakt, og REM satt igjen med 5 skip og 1 nybyggingskontrakt.
Administrerende direktør i selskapet er Lars Peder Solstad.
Makrell i tomat

Historie

Stabburet AS har vært markedsledende leverandør av makrell i tomat i Norge siden 1958, etter en oppskrift utviklet av Gunnar Nilsen og Svein Jervell.

Beskrivelse

Makrell i tomat er regnet for å være svært sunt. Det har et høyt innhold av omega-3 fettsyrene, vitamin D og kalsium. I tillegg inneholder makrell i tomat også en rekke andre vitaminer og mineraler, som f.eks. vitamin A, vitamin E, vitamin B6, vitamin B12, jern, magnesium og sink m.fl.
Puttis

Puttis (i flertall puttiser) eller viklers er håndsbrede tøystrimler som vikles i spiral rundt beina fra ankelen opp til kneet for å støtte og beskytte leggene. De bæres istedenfor gamasjer, leggings og høye skaftestøvler utenpå buksene. De ble tidligere anvendt til sportsbruk, blant annet av ryttere og klatrere. Puttiser stammer fra India, men ble utbredt som militært uniformsplagg omkring første verdenskrig. På grunn av manglende hest. Den eldste påviste bruken av viklede leggbånd stammer imidlertid fra germanerne.

Etymologi

Ordet er lånt fra engelsk der det er flertallsformen av puttee eller puttie, et ord som igjen er hentet fra hindi patti, det vil si «bandasje» eller «langt tøybånd». På dansk brukes oftest ordet viklers, på tysk Wickelgamaschen («viklegamasjer»), Wadenwickel («leggviklinger»), Wadenbinden («leggforbindinger»), Beinbinden  («beinbind») eller Beinwickel («beinviklinger») (Wadenstrumpf betyr «halvstrømper» eller «knestrømper»).

Historikk

Arkeologiske funn viser at leggbandasjer eller gamasjer viklet av bånd har vært en del av klesdrakten hos germanerne.
Mot slutten av 1800-tallet hadde britiske soldater i koloniene erstattet gamasjene med puttiser etter indisk forbilde. På 1900-tallet ble de en karakteristisk del av feltuniformen for fotsoldater og kavalerister i flere hærer. Under første verdenskrig var de i bruk blant soldater fra alle krigførende land i Europa samt United States Army. Da bar British Army sko og ni fot lange khakifargede puttiser av filtaktig ull viklet omkring buksene som erstatning for høye støvler. Offiserer og andre kunne også bruke leggings av lær, gjerne sammen med ridebukser, poseformede uniformsbukser som smalnet under kneet og gikk ned til midt på leggen. Det viste seg for øvrig at puttiser egnet seg godt for den sølete skyttergravskrigen. Tilsvarende leggbånd ble også båret av soldater fra Den røde armé og Japan.

Militæruniformer med leggbånd

Galleriet viser noen eksempler på bruk av puttiser som del av miltære uniformer, særlig omkring første verdenskrig.
Hellemyrsfolket

Hellemyrsfolket er en romansyklus i fire bind av Amalie Skram. Bøkene handler om folket på Hellemyren og er regnet som det mest naturalistiske verket i norsk litteraturhistorie.
Leseren får følge den fattige familien som bor på Hellemyren gjennom alle de fire bøkene, og siden det er en slektsroman blir man introdusert for flere generasjoner. Sjur Gabriel og Afkom regnes som de to beste verkene i samlingen.
I bøkene skildres også livet i Bergen og på Strilelandet, og ikke minst talemålet både i byen (bergensk) og i omlandet (nordhordlandsmål).
Verftsbiller

Utseende

Middelsstore (7 – 35 mm), svært langstrakte biller. Dekkvingene er myke. Det er ofte betydelig forskjell i størrelse og utseende mellom kjønnene, hunnene er størst og bredest. Også innen samme kjønn varierer de mye i størrelse. Hodet er temmelig stort og bredt, omtrent så bredt som brystskjoldet, kjevene (mandiblene) er små og ikke utstikkende. Fasettøynene er store og utstående. Antennene er foholdsvis korte, gjerne sagtakkede, kan også være kamformede eller kølleformede. Ofte er de tynnere mot spissen og krumme, slik at antennen ser sigdformet ut. Hannens maksillepalper (det største paret av munnfølere) er karakteristisk vifteformede. Brystskjoldet (pronotum) er omtrent så langt som bredt. Dekkvingene er myke, hos de fleste parallellsidige og lange. Hos mange arter møtes ikke dekkvingene helt i midten i den bakerste delen. Slekten Atractocerus har sterkt reduserte dekkvinger, flygevingene er frie og ikke sammenfoldet slik det er vanlig hos biller. Bakkroppen er lang og slank. Beina er forholdsvis lange og slanke. Larvene er avlange, det første kroppsleddet (prothorax) er noe oppsvulmet og det bakerste leddet ender i en kraftig, krum pigg med små tenner på oversiden.

Levevis

Disse billene borer like under barken på døde og døende trær. Runerisseren (Hylecoetus dermestoides), som er den vanligste norske arten, går særlig på bjørk i fjellbjørkeskogen. Larvegangene er vinkelrett på stammens retning og dersom barken senere faller av kan de ligne på skrifttegn risset inn i treet, derav navnet. Man ser de typiske gangene mye oftere enn de voksne billene, som trolig ikke tar næring til seg og er ganske kortlivede. Runerisseren er avhengig av en sopp, Endomyces hylecoeti, som bryter ned treverket, og hunnens bakkropp har "lommer" med sporer av denne soppen, som den sprer rundt eggene den legger. Larvene spiser sopp-mycelet, ikke selve veden. Sagmugget etter larvens gnaging skyver den ut av gangene for å gi plass til soppen, og på stammer angrepet av denne billen kan man se karakteristiske hauger av sagmugg. Larveutviklingen tar ett år. De andre artene i familien har trolig et lignende levevis. Verftsbillen (Lymexylon navale), som også er funnet i Norge men er mye sjeldnere, går særlig på eik. Det var tidligere vanlig å finne denne ved skipsverft, der det brukt mye eiketømmer. Den kunne gjøre noe skade på tømmeret, men er trolig for sjelden til å være noe problem i dag.

Kilder

Zahradník, J. og Chvála, M. 1991. Teknologisk forlags store bok om insekter. N.W. Damm. Om Runerisseren, side 300-301.
.cg

Registrering

Innbyggere i Republikken Kongo har rett til en gratis domeneregistrering, direkte på andre nivå på .cg. Ekstra registreringer og registreringer fra utlendinger har en kostnad.
Luxembourgs forsvar

Luxembourgs forsvar besto per 2011 av en hær på 1 000 mann. Luxembourg har ikke luftforsvar eller marine. Det finnes ingen verneplikt. Militæret er frivillig. 
Tross i den lille hæren er Luxembourg medlem i NATO. Luxembourg er representert i Afghanistan i ISAF-styrken. 
Det er ikke et stort fokus på militære spørsmål, da Luxembourg er et veldig lite land. Kun 0.9% (2005) av bruttonasjonalprodukt ble brukt til hæren.
Therese Kling

Liv og virke

Kling var elev av Astrid Onarheim fra 1898, i tillegg til at hun gikk ett år hos Agathe Backer-Grøndahl. Dessuten studerte hun musikkteori og komposisjon hos Otto Winter-Hjelm i åtte år. Nesten årlig foretok hun studiereiser til Tyskland, hvor hun i Dresden fikk undervisning hos professorene Jachingen og Percy Sherwood, og i Berlin hos professorenen Krause og José de la Motta.
Therese Kling virket først og fremst som musikklærer, i tillegg til at hun har utgitt flere klaverstykker og sanger, samt en fiolinromanse. Dessuten har hun komponert meditasjoner for piano med titlene «Jeg raaber Herre Jesu Krist» og «I Jesu navn».
Dvalin (mytologisk dverg)

Dvalin (norrønt: Dvalínn) er navnet på en dverg i norrøn mytologi. Han nevnes ved navn i både Voluspå, Håvamål og Allvismål, men uten at han beskrives i disse kildene.
Sammen med dvergen Durin spiller han en større rolle i fornaldersagaen Hervors saga hvor de blir fanget av kong Svafrlami i Gardarike (ved dagens Ukraina). De blir tvunget til å smi det berømte og magiske sverdet Tyrfing for å kjøpe seg fri fra Svafrlamis makt. Sverdet Tyrfing er det sentrale og gjennomgående elementet i den sagasyklusen om Arngrim på Bolm, sønnen Angantyr, Angantyrs datter Hervor og hunnerkongen Hlod som kalles Tyrfingsyklusen.
Miguel Layún

Landslaget

Layún debuterte for det meksikanske landslaget den 11. juli 2013 i gruppespillet iCONCACAF Gold Cup 2013. Han scoret begge sine to første landslagsmål i en treningskamp mot Israel den 28. mai 2014, en kamp Mexico vant 3–0. Han ble tatt ut til å representere Mexico i fotball-VM i Brasil 2014.
Han ble tatt ut i Mexicos tropp til FIFA Confederations Cup 2017 i Russland.
Han ble tatt ut i Mexicos tropp til VM i fotball 2018 i Russland.
Cambodia Angkor Air

Historie

Cambodia Angkor Air ble stiftet 27. juli 2009, og erstattet det tidligere nasjonale flyselskapet Royal Air Cambodge, som hadde gått konkurs i 2001. Intensjonen var i første rekke å betjene turistruter i Kambodsja med særlig tanke på besøkende til Angkor Vat.
Ixcanul

Ixcanul (engelsk: Volcano) er en guatemalansk film fra 2015, skrevet og regissert av Jayro Bustamante. Den handler om umulig kjærlighet og oppvekst i en gammel mayakultur. Det er den første spillefilmen i verden som bruker språket kakchikel.
Ixcanul vant hovedprisen under Film fra sør 2015.
Kathleen Clifford

Who Is Number One? (1917)

Clifford opptrådte på en rekke reklameplakater mens hun levde, og viste seg for eksempel i reklamering av filmen Who Is Number One?, fra 1917.
A. Gresvig

Firmaet A. Gresvig, Oslo, ble grunnlagt i 1901 av Aksel Gresvig. Firmaet produserte fra starten sykler og sykkeldeler, og utviklet virksomheten med vintersportsutstyr. Aksel Gresvig var i 1899 som norgesmester på sykkel bestyrer av Humbers utsalg i Christiania. I 1901 åpnet han egen butikk, og etablerte eget sykkelmerke: "A.G.C" (Aksel Gresvig, Christiania). I 1908 presenterte han "Diamant", som raskt ble anerkjent. Aksel Gresvigs valgspråk var fra starten:"Kvalitet først!", og han viste seg å ha et stort forretningstalent. Sykkelfabrikken i Christiania ekspanderte, og "Diamant" ble tidlig et kjent sykkelmerke i Norge. Øglænd var nærmeste konkurrent, men også en god kollega. Det utstrakte samarbeidet fabrikkene imellom er i dag lite kjent.
Aksel Gresvigs sportskonsern lever videre i "G-sport"-kjeden, men er solgt ut av familien.
Pr 1943 produserte bedriften 12 000 sykler årlig, og hadde 161 ansatte.
Uganda under VM i friidrett 2017

Resultater

(q – kvalifisert, NM – intet gyldig resultat, SB – sesongbeste)
21's rapport

«21's rapport» er et skillingstrykk. Alf Prøysen presenterte den i sin visespalte i «Magasinet for alle», og noterte der at den var laget av Olaves Pedersen, og synges på melodien «Sørensens Reinlender».

Teksten

1.Jo Herr Løytnant nå skal Dem få høre lell

åssen det gikk tell akkurat i kveld.

Det som nå ingens tid har hendt meg før

hendte da, for reint ut, jeg ble kastet på dør.

Den tid at vi gikk på Bøida stan møtte vi en spellemann

han ble med vors for å spelle han.

Utenfor ved neste gård der sto det tre tøser som var særdeles galante å se.

Kan I og tør I og vil I så hei,

her skal det bli dans i en fyk og i en fei,

for jeg og så førr og så firs vi er folk

som ingen dansemenster inn i byen tørr love svolk.
2.Tøsene dem vart nå først unnselig

aldri grann vi tre brydde oss om det.

Spellemann spell opp og så fort du kan

så får jeg og førr og firs nok dansen istand.

Liksom reven lar seg ta på åt straks dem hørte felelåt

ga dem aldri unnseligheten på båt.

Der ble dans foruten stans te langt på kveld.

Gudbevare Dere vel da for spas og for spell

fram og tebars og så opp og så ner

gikk den nå en reinlender som aldri mest dem ser.

For jeg og så førr og så firs vi er folk

som ingen dansemenster inn i byen tørr love svolk.
3.Jaggu gikk dei deilig ja men best det var

kom en sevil kar reint som en dromedar.

Hei sa han, det var rett sa han, la meg få en dans.

Å er du for en, sa jeg, jo jeg, sa han heter Hans.

Hør min kjære Hans sa jeg, ja takk

skal du ha sa jeg men pakk deg nå bare uten snikk og snakk.

Nei gud nei sa han Hans for jeg her hime her.

Vi er like faen glad å helst som du er

ut kom han ut i en rødende rapp.

Jaggu fikk han danse lell, førr i fra vors han slapp

for jeg og så førr og så firs vi er folk

som ingen dansemester inn i byen tørr love svolk.
4.Men som det med dansen nå gikk aller best

og tøsene var mest løstig og trefest

satte dem med en gang i et skrål og et skrik

for i fra vårs vekk så bleik som ei lik.

Det var husbondsfolket som kom hjem

Hans, han hadde henta dem, heldig var dem som De veit nok hvem.

Spellemann fortelle kan å vondt det gjør

når at en ta hellig folk blir kasta på dør.

Huff dem slo hardt men vi klarte vors au

dem kan legge merke tell vi tok tebeins og flau.

For je og så førr og så firs vi er folk

som ingen dansemester inn i byen tørr love svolk.
Think For Yourself

Yellow Submarine Soundtrack

«Think For Yourself» var blant de femten sangene som ble med på Yellow Submarine Soundtrack. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut på datafiler sammen med de øvrige pålegg. Av den grunn kom alle instrumenter og sangstemmer mer tydelig frem. Stereobildet på Rubber Soul-albumet, var preget av at instrumentene ble plassert i en høytaler, mens sangstemmene var i den andre. På Yellow Submarine Soundtrack fikk «Think For Yourself» bedre stereolyd som både McCartney, Harrison og Starr ble henrykt over.
Œ

Œ er en ligatur av bokstavene o og e. Den stammer opprinnelig fra latin, men brukes i dag mest i fransk, for eksempel i ord som sœur (søster) og œil (øye). I gammelgresk og klassisk latin tilsvarer lyden diftongen «oi», mens i middelalderlatin og eldre engelsk uttales den tilsvarer den norske bokstaven Ø. Œ alfabetiseres på fransk som oe. œ har tidligere blitt brukt på norsk som typesnittsvariant av æ.
Ligaturen Œ var vanlig i bruk for latinske og greske tekster og i biologisk nomenklatur helt opp på 1900-tallet. Den har etter hvert blitt faset ut til fordel for oe både på grunn av faren for forveksling med æ, og for å tilpasses skrivemaskiner og primitive datamaskiner som ikke hadde Œ.
Andronikos III Palaiologos

Bakgrunn

Under ungsomsårene var den sportslig anlagte Andronikos så voldelig at hans bestefar etter farens død i 1320 ekskluderte ham fra tronfølgen. Andronikos gjorde opprør mot dette. Han gjorde byen Didymoticho som sin tilbaketrukne sikre base mot Konstantinopel.

Medregent

Etter en borgerkrig ble han i 1325 kronet til sin bestefars medregent. Stridigheter brøt ut igjen etter kort tid, og til tross for støtte fra den  bulgarske tsar Mikael III Sjisjman ble den eldre Andronikos tvunget til å trekke seg tilbake i 1328.

Keiser

Andronikos' høyeste minister var Johannes Kantakuzenos, den senere keiser Johannes VI. Andronikos IIIs regjeringstid ble en pustepause for Det bysantinske rikes pågående forfall. 
Han var stadig forviklet i kriger, fremfor alt mot osmaneen, som utvidet sitt herrskapsområdet betraktelig og som erobret nesten det bysantinske Lilleasia, med unntak av noen få enklaver. I 1332 tapte han i og med slaget ved Rusokastro mot den bulgatske tsar Ivan Aleksander. Dette var det siste større slaget under de bysantinsk-bulgarske kriger. 
Andronikos annekterte frem til 1337 store deler av de latinsk-dominerte Thessalia og Epirus, som imidlertid allerede i 1348 gikk tapt igjen, erobret av serberne under Stefan Dušan. 
Andronikos nyorganiserte den bysantinske marine. I 1329 gjenerobret han fra republikken Genova øyene Khíos og Samos, og 1336 dessuten Lesbos.
Jimmy Carter

Bakgrunn

Jimmy Carter har utdannelse fra United States Naval Academy hvor han ble uteksaminert i 1946. Han tjenestegjorde i US Navy fram til farens død i juli 1953, da han som løytnant søkte avskjed for å overta familiebedriften i Plains. Bedriften produserte peanøtter noe som etter hvert gjorde ham ganske velstående. Han engasjerte seg tidlig i politikk, og satt to perioder (valgt i 1962 og 1964) i staten Georgias senat. 
I 1966 avsto han fra gjenvalg og tok først sikte på å stille til valg til Representantenes hus, men stilte i stedet som guvernør i hjemstaten Georgia. Selv om han tapte valget, bidro hans kandidatur at han ble mer kjent i staten og han brukte de neste fire årene på å forberede det neste guvernørvalget, i 1970. I denne perioden holdt han rundt 1 800 taler ulike steder innen staten. Han møtte stor motstand på grunn av sin bakgrunn som motstander av raseskillepolitikken, men vant en knepen seier i demokratenes primærvalg, og senere en klar seier i guvernørvalget i 1970 med nesten 60% av stemmene.

Guvernør

Carter ble satt inn som Georgias 76. guvernør 12. januar 1971 og han satt i embetet fram til 14. januar 1975. På den tiden kunne ikke guvernører gjenvelges direkte og slik etterfølge seg selv.

Etter presidentperioden

Etter avgangen som president har han engasjert seg i humant og fredspolitisk arbeid verden over. Blant annet har han meklet i konfliktområder i Latin-Amerika, Midtøsten og Afrika. Jimmy Carter var den første sittende eller tidligere amerikanske president som besøkte Cuba siden 1928, som et ledd i å bedre dialogen mellom USA og Cuba.
Carter mottok 9. august 1999 Presidentens Frihetsmedalje av president Bill Clinton og han ble i 2002 tildelt Nobels fredspris for sitt arbeid med å finne fredelige løsninger i internasjonale konflikter. Han har også de senere årene markert seg som en kraftig kritiker av USAs håndtering av krigen mot terror og behandlingen av fangene ved Guantanamo Bay, og har også gjort seg bemerket gjennom kritikk av Israel og Israel-lobbyen i USA.
I USA er Jimmy Carter også kjent for sin tjeneste som søndagsskolelærer for voksne i sin lokale baptistkirke. Folk kommer tilreisende fra hele USA for å høre Carter undervise.  Dette er en oppgave han har utført både før og etter sin tjeneste som USAs president. Carter tilhører det største evangeliske trossamfunn i verden, Southern Baptist Convention (Sørstatsbaptistene).  
Jimmy Carter ble i løpet av september 2012 den amerikanske presidenten som har levd lengst etter sin presidentperiode. Herbert Hoover, som gikk av som president i 1933, levde i 31 år og 229 dager etter endt presidentperiode.

Kreft

Carter ble i august 2015 operert for leverkreft, og han kunngjorde en uke senere at kreften hadde spredd seg til andre steder i kroppen, blant annet til hjernen. I desember samme år uttalte Carter at MRI-undersøkelser viste at kreften hadde forsvunnet.